Document ID: 32004R0487

Neuvoston asetus (EY) N:o 487/2004,
annettu 11 päivänä maaliskuuta 2004,
tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä annetun asetuksen (ETY) N:o 3030/93 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 133 artiklan,
ottaa huomioon komission ehdotuksen,
sekä katsoo seuraavaa:
(1) Euroopan unioniin kuuluu kymmenen uutta jäsenvaltiota 1 päivästä toukokuuta 2004. Liittymisasiakirjassa todetaan, että uusien jäsenvaltioiden on sovellettava tekstiilituotteita koskevaa yhteistä kauppapolitiikkaa ja että määrällisiä rajoituksia, joita yhteisö soveltaa tekstiili- ja vaatetusalan tuotteiden tuontiin, on mukautettava, jotta voitaisiin ottaa huomioon uusien jäsenvaltioiden liittyminen yhteisöön. Tiettyjen kolmansista maista peräisin olevien tekstiilituotteiden tuontiin laajentuneessa yhteisössä sovellettavia määrällisiä rajoituksia olisi näin ollen tarkistettava kymmeneen uuteen jäsenvaltioon suuntautuvan tuonnin sisällyttämiseksi niihin. Tämä edellyttää muutosten tekemistä tiettyjen kolmansista maista peräisin olevien tekstiilituotteiden tuontiin sovellettavasta yhteisestä menettelystä 12 päivänä lokakuuta 1993 annettuun neuvoston asetukseen (ETY) N:o 3030/93(1).
(2) Jotta yhteisön laajentuminen ei vaikuttaisi kauppaa rajoittavasti, on kiintiömäärien muuttamisessa tarkoituksenmukaista käyttää menetelmää, jossa otetaan uusia kiintiömääriä vahvistettaessa huomioon kymmenen uuden jäsenvaltion tuonnin perinteiset tasot ja tavat. Perinteiset kauppavirrat voidaan määrittää asianmukaisesti laskemalla kolmansista maista kymmeneen uuteen jäsenvaltioon kolmen viime vuoden aikana suuntautuneen tuonnin keskiarvo ja mukauttamalla sitä ajan mukaan suhteellisesti. Vuodet 2000-2002 valittiin asian kannalta merkityksellisimpinä, koska ne edustavat viimeisimpiä käytettävissä olevia tietoja kymmenen uuden jäsenvaltion tekstiili- ja vaatetustuotteiden tuonnista.
(3) Asetuksen (ETY) N:o 3030/93 liitteitä V ja VII olisi tämän vuoksi muutettava niin, että niissä luetellaan laajentumispäivästä eli 1 päivästä toukokuuta 2004 sovellettavat kiintiömäärät.
(4) Vietnamiin sovellettavien kiintiöiden olisi vastattava 15 päivänä helmikuuta 2003 ratifioidussa ja päätöksellä 2003/453/EY(2) hyväksytyssä Euroopan yhteisön ja Vietnamin sosialistisen tasavallan kahdenvälisessä tekstiilisopimuksessa lueteltuja kiintiöitä siihen saakka, kunnes Vietnam noudattaa kyseisessä sopimuksessa vahvistettuja markkinoille pääsyä koskevia sitoumuksia.
(5) Kaikki asetuksen (ETY) N:o 3030/93 säännökset olisi muotoiltava uudestaan koskemaan tuontia kymmeneen uuteen jäsenvaltioon, mistä syystä liitteeseen III olisi lisättävä uusien jäsenvaltioiden kirjaintunnukset.
(6) Jotta tiettyjä toimia voidaan toteuttaa, asetukseen (ETY) N:o 3030/93 on tarpeen lisätä siirtymävaiheen säännös, jonka mukaan tekstiilituotteille, joiden tuontiin yhteisöön sovelletaan määrällisiä rajoituksia tai valvontaa ja jotka lähetetään yhteisöön ennen 1 päivää toukokuuta 2004, mutta jotka saapuvat kymmeneen uuteen jäsenvaltioon 1 päivänä toukokuuta 2004 tai sen jälkeen, myönnetään tuontiluvat ilman eri toimenpiteitä.
(7) Jotta kyseessä olevilla toimilla olisi oikeudellinen perusta, asetukseen (ETY) N:o 3030/93 on tarpeen lisätä siirtymävaiheen säännös, jonka mukaan tekstiilituotteisiin, jotka lähetetään ennen 1 päivää toukokuuta 2004 liittymässä olevista jäsenvaltioista yhteisön ulkopuolelle valmistettaviksi ja jotka jälleentuodaan kymmeneen uuteen jäsenvaltioon 1 päivänä toukokuuta 2004 tai sen jälkeen, ei sovelleta määrällisiä rajoituksia eikä niiden osalta tarvitse esittää tuontilupaa.
(8) Tämän vuoksi asetus (ETY) N:o 3030/93 olisi muutettava vastaavasti,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3030/93 seuraavasti:
1) Lisätään 2 artiklaan seuraava 9 kohta:
"9. Ennen 1 päivää toukokuuta 2004 lähetettyjä ja 1 päivänä toukokuuta 2004 tai sen jälkeen kymmeneen uuteen jäsenvaltioon saapuvia tekstiilituotteita, joihin sovelletaan määrällisiä rajoituksia tai valvontaa yhteisössä, vapaaseen liikkeeseen luovutettaessa jossakin Euroopan unioniin 1 päivänä toukokuuta 2004 liittyvistä kymmenestä uudesta jäsenvaltiosta eli Tsekissä, Virossa, Kyproksella, Liettuassa, Latviassa, Unkarissa, Maltalla, Puolassa, Sloveniassa ja Slovakiassa on esitettävä tuontilupa. Asianomaisen jäsenvaltion toimivaltaiset viranomaiset myöntävät tuontiluvan ilman eri toimenpiteitä ja soveltamatta määrällisiä rajoituksia saatuaan riittävät todisteet, kuten konossementin, siitä, että tuotteet tuotiin ennen 1 päivää toukokuuta 2004.
Luvista on ilmoitettava komissiolle."
2) Lisätään 5 artiklaan seuraava alakohta:"Jostakin 1 päivänä toukokuuta 2004 Euroopan unioniin liittyvistä kymmenestä uudesta jäsenvaltiosta ennen 1 päivää toukokuuta 2004 yhteisön ulkopuolelle valmistettaviksi lähetettyjä ja samaan jäsenvaltioon kyseisenä päivänä tai sen jälkeen jälleentuotuja tekstiilituotteita vapaaseen liikkeeseen luovutettaessa ei riittävien todisteiden, kuten vienti-ilmoituksen, perusteella sovelleta määrällisiä rajoituksia eikä tuontilupaa koskevia vaatimuksia. Asianomaisen jäsenvaltion toimivaltaiset viranomaiset antavat komissiolle tietoja kyseisestä tuonnista."
3) Korvataan liitteessä III olevan 28 artiklan 6 kohdan toinen luetelmakohta seuraavasti:
"- kaksi kirjainta aiotun määräjäsenvaltion tai määräjäsenvaltioiden ryhmän yksilöimiseksi seuraavasti:
- AT= Itävalta
- BL= Benelux
- CY= Kypros
- CZ= Tsekki
- DE= Saksan liittotasavalta
- DK= Tanska
- EE= Viro
- EL= Kreikka
- ES= Espanja
- FI= Suomi
- FR= Ranska
- GB= Yhdistynyt kuningaskunta
- HU= Unkari
- IE= Irlanti
- IT= Italia
- LT= Liettua
- LV= Latvia
- MT= Malta
- PL= Puola
- PT= Portugali
- SE= Ruotsi
- SL= Slovenia
- SK= Slovakia"
4) Korvataan liite V tämän asetuksen liitteen A-osan tekstillä.
5) Liitteen VII taulukko korvataan tämän asetuksen liitteen B-osan taulukolla.
2 artikla
Tämä asetus tulee voimaan 1 päivänä toukokuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä maaliskuuta 2004.

Labels: 1
3
5